Petro Kwa Yesu | Yesu Wala Shihilɛ\nPETRO KWA YESU\nBe ni amɔ Yesu yɛ Getsemane abɔɔ lɛ mli lɛ, bɔfoi lɛ she gbeyei ni amɛjo foi shi lɛ. Shi amɛteŋ mɛi enyɔ fɔ̃ɔ foi lɛ jee. Amɛji Petro “kɛ kaselɔ kroko hu,” ni ekã shi faŋŋ akɛ lɛ ji bɔfo Yohane. (Yohane 18:15; 19:35; 21:24) Ekolɛ amɛyanina Yesu be ni akɛ lɛ yaa Ana shĩa lɛ. Be ni Ana tsu ni akɛ Yesu ayahã Osɔfonukpa Kaiafa lɛ, Petro kɛ Yohane nyiɛ esɛɛ yɛ shɔŋŋ. Ekã shi faŋŋ akɛ amɛmiishe amɛwala he gbeyei, shi yɛ nakai beaŋ nɔŋŋ lɛ amɛmiisusu nɔ ni baaba amɛ-Nuŋtsɔ lɛ nɔ lɛ hu he.\nAkɛni osɔfonukpa lɛ le Yohane hewɔ lɛ, enyɛ ebote Kaiafa shĩa lɛ. Shi Petro damɔ agbó lɛ sɛɛ kɛyashi Yohane ba ekɛ tsulɔ yoo ko ni kwɛɔ shinaa lɛ naa lɛ bawie. Aŋmɛ Petro gbɛ ni ebote shĩa lɛ mli agbɛnɛ.\nAkɛni fɛ̃i miiye nakai nyɔɔŋ lɛŋ hewɔ lɛ, mɛi ni yɔɔ shĩa lɛ mli lɛ kɛ ŋai eshɛre la amɛmiiwere. Petro yata amɛteŋ koni ewere la lɛ eko kɛkwɛ bɔ ni Yesu sane ni ayeɔ lɛ ‘naa baayakpa hã.’ (Mateo 26:58) Akɛni la ni ashɛre lɛ ehã shĩa lɛ mli ekpɛ hewɔ lɛ, shinaanaakwɛlɔ ni gbele Petro lɛ na lɛ jogbaŋŋ agbɛnɛ. Ebi Petro akɛ: “Bo hu nuu nɛɛ kaselɔi lɛ ateŋ mɔ kome ji bo, aloo jeee nakai?” (Yohane 18:17) Jeee lɛ pɛ eyoo Petro ni ekɛɛ lɛ akɛ eji Yesu kaselɔ.​—Mateo 26:69, 71-73; Marko 14:70.\nEnɛ gba Petro naa waa. Eebɔ mɔdɛŋ koni akayoo lɛ, ni egbala ehe shi kɛtee he ni atsɔɔ kɛbaa mli lɛ po. Enɛ hewɔ lɛ, Petro kpoo akɛ eji Yesu kaselɔ, ekɛɛ akɛ: “Mileee lɛ, asaŋ minuuu nɔ ni owieɔ lɛ shishi.” (Marko 14:67, 68) Ebɔi “loomɔ kɛ kitãkamɔ” hu, ni tsɔɔ akɛ ekã kitã kɛmã nɔ mi akɛ eewie anɔkwale, ni akɛ kɛ́ malemɔ emaleɔ lɛ nɔ fɔŋ aba enɔ.​—Mateo 26:74.\nNo mli fɛɛ lɛ, Yesu kojomɔ lɛ miiya nɔ, ekolɛ yɛ ŋwɛitsu ko nɔ, yɛ Kaiafa shĩa lɛ mli. Ekolɛ Petro kɛ mɛi krokomɛi ni mɛɔ yɛ kpo lɛ teŋ, yɛ ŋwɛitsu lɛ shishigbɛ lɛ, miina odasefoi srɔtoi ni akɛ amɛ baa koni amɛbaye odase lɛ ayaa kɛbaa.\nBɔ ni Petro wieɔ hãa lɛ tsɔɔ akɛ eji Galileanyo, no hewɔ lɛ kɛɛmɔ ni ekɛɛ akɛ eleee Yesu lɛ ji amale. Kɛfata he lɛ, mɛi ni damɔ jɛmɛ lɛ ateŋ mɔ kome wekunyo ji Malko, mɔ ni Petro fo etoi lɛ. No hewɔ lɛ ekɛɛ Petro akɛ: “Mina bo kɛ lɛ yɛ abɔɔ lɛ mli, aloo jeee nakai?” Be ni Petro kwa Yesu nɔ ni ji shii etɛ nɔ nɛɛ lɛ, wuɔ gbɛɛ, taakɛ Yesu gba fɔ̃ shi lɛ.​—Yohane 13:38; 18:26, 27.\nNo mli lɛ, eeenyɛ efee akɛ Yesu damɔ ŋwɛitsu lɛ ablanaa lɛ nɔ. Nuŋtsɔ lɛ tsɔ ehe ni ekwɛ Petro tɛ̃ɛ yɛ kpo lɛ teŋ, ni enɛ dɔ Petro waa. Ekai nɔ ni Yesu kɛɛ lɛ ŋmɛlɛtswai fioo komɛi ni tsɔ hiɛ be ni ekɛ amɛ yɔɔ ŋwɛi asa lɛ nɔ lɛ. Feemɔ bɔ ni Petro baanu he ahã be ni ehiɛ ba ehe nɔ lɛ he mfoniri okwɛ! Petro je kpo eyafo kɛ dɔlɛ babaoo.​—Luka 22:61, 62.\nMɛni hewɔ eba lɛ nakai? Te fee tɛŋŋ Petro, nuu ni yɔɔ nɔmimaa waa akɛ ehemɔkɛyeli lɛ mli wa ni enɔkwayeli lɛ gbugbaaa lɛ, kwa e-Nuŋtsɔ lɛ? No mli lɛ, aatsɔ anɔkwale hiɛ aabu shi, ni aabu Yesu akɛ eji efɔŋfeelɔ kpanaku. Kulɛ esa akɛ Petro afã nuu ni efeko efɔŋ ko lɛ he, moŋ lɛ ekpa yɛ Mɔ tuuntu ni yɔɔ “naanɔ wala wiemɔi lɛ” sɛɛ.​—Yohane 6:68.\nPetro sane ni yɔɔ dɔlɛ nɛɛ hãa wɔnaa akɛ, kɛ́ mɔ ko yɛ hemɔkɛyeli ni mli wa, ni etuu ehe kwraa ehã Nyɔŋmɔ po lɛ, ebaanyɛ eje eŋɛlɛ nɔ kɛji esako ehe jogbaŋŋ etoko jaramɔ shihilɛi loo kai ni baa trukaa lɛ. Esa akɛ Nyɔŋmɔ tsuji fɛɛ akase nii kɛjɛ nɔ ni ba Petro nɔ nɛɛ mli!\nTe Petro kɛ Yohane fee tɛŋŋ amɛbote Kaiafa shĩa lɛ mli?\nMɛni tee nɔ yɛ shĩa lɛ mli be ni Petro kɛ Yohane yɔɔ kpo lɛ teŋ lɛ?\nMɛni loomɔ kɛ kitã ni Petro kã lɛ tsɔɔ?\nMɛni wɔbaanyɛ wɔkase kɛjɛ nɔ ni ba Petro nɔ lɛ mli ni he hiaa waa?\nKɛmaje Mɔ Ko Kɛmaje Mɔ Ko Petro Kwa Lɛ yɛ Kaiafa Shĩa Lɛ\njy yitso 126 bf. 288-289